Duitse diepsee-navorsingsboot ondersoek 'opwelling' aan Namibiese kus – praag.co.za
Duitse diepsee-navorsingsboot ondersoek 'opwelling' aan Namibiese kus
Die Meteor, 'n Duitse navorsingsboot wat onder meer in die diepsee langs die Namibies-Angolese kus watertoestande ondersoek, het Walvisbaai Maandag aangedoen.
Dr. Kerstin Jochumsen, hoofnavorser aan boord van die Meteor, het 'n voorlegging gedoen oor die wetenskaplike sending waarmee die span tans besig is en besoekers die boot gewys by 'n onthaal vir Namibiese regeringslui.
Die Duitse ambassade in Namibië sê in 'n verklaring die Meteor is 'n multidissiplinêre navorsingsboot wat hoofsaaklik in die diepsee werk.
Dit behoort aan die Duitse federale ministerie van onderwys en navorsing.
Die boot doen sedert 2013 baanbrekersnavorsing oor onder meer die verskynsel van "opwelling" langs die Namibies-Angolese kuslyn. Dit kom voor wanneer digter, kouer water deur die wind na die oppervlak van die oseaan gedruk word en dit die warmer oppervlakwater vervang. Die rol wat dit speel in die uitruiling van hitte tussen die water naby die kus en dié in die diepsee, word ook ondersoek. Luidens die verklaring word kapasiteit ook gebou onder Namibiese en Angolese wetenskaplikes, gegradueerdes en studente verbonde aan instellings wat navorsingsvennote in dié projek is.
Dit sluit in die Universiteit van Namibië, die Nasionale Mariene Inligting-en Navorsingsentrum en die ministerie van visserye en mariene hulpbronne.
Skrywer praagGepubliseer op 18 November 2016 Kategorieë Nuus, Suider-AfrikaSleutelwoord Angola, Duitsland, maritieme navorsing, Namibië, opwelling, seewater